Diari Oficial de la Generalitat Valenciana


Sumari del DOGV 4652, del 17-12-2003 (2003/13680)

ORDE de 26 de novembre de 2003, de la Conselleria de Cultura, Educació i Esport, per la qual es convoquen els Premis al Rendiment Acadèmic dirigits als qui hagen conclòs estudis d'educació universitària durant el curs acadèmic 2002-2003 a les universitats valencianes.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4652

Data del DOGV
:   17-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13843


Data del document
:   26-11-2003

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

 Descriptors 

:   * alumne
    * universitat
    * estudiant
    * premi cultural
    * distinció honorífica

ORDE de 26 de novembre de 2003, de la Conselleria de Cultura, Educació i Esport, per la qual es convoquen els Premis al Rendiment Acadèmic dirigits als qui hagen conclòs estudis d'educació universitària durant el curs acadèmic 2002-2003 a les universitats valencianes. [2003/X13071]
  
Per Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana, s'establix la possibilitat de concessió de premis al rendiment acadèmic.
  
Estos premis al rendiment acadèmic en estudis d'educació universitària es van convocar per primera vegada per al curs 1995'1996, amb l'objectiu distingir els alumnes que realitzen amb major brillantor els seus estudis universitaris, per mitjà d'un reconeixement de caràcter oficial que al mateix temps comporte una assignació econòmica. Igualment, suposen un estímul perquè els estudiants milloren el seu rendiment acadèmic.
  
Per tot això, d'acord amb el que establix l'article 2 del Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana i fent ús de les atribucions que em conferix l'article 35 de la Llei de Govern Valencià i el Decret 115/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport,
  
ORDENE
  
Primer. Convocar els Premis al Rendiment Acadèmic a l'acabament d'estudis d'educació universitària, dirigits als que hagen conclòs estos en les universitats de la Comunitat Valenciana, durant el curs acadèmic 2002-2003, que tindran els efectes que establix el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana.
  
Segon. L'import global màxim dels premis que s'han de concedir no podrà excedir de 66.110 euros (seixanta-sis mil cent deu euros). La concessió d'estes ajudes està condicionada a l'existència en el pressupost de l'any 2004 de crèdit suficient i adequat.
  
Tercer. S'aproven les bases que han de regir la concessió dels premis a què fa referència esta orde i que s'inclouen com annex I.
  
DISPOSICIONS FINALS
  
Primera. Es faculta el director general d'Universitats i Investigació perquè dicte les instruccions complementàries que siguen necessàries per dur a terme el que disposa esta orde i es delega en ell l'atribució d'atorgar els premis a què fa referència esta convocatòria.
  
Segona. La present orde entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament en reposició o bé plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Esport, en el termini d'un mes comptador des de l'endemà de la publicació en Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.
  
València, 26 de novembre de 2003
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases per a concedir els Premis al Rendiment Acadèmic
  
1. Beneficiaris
  
Podran ser beneficiaris d'estos premis els qui hagen finalitzat estudis universitaris conduents a l'obtenció de títols oficials en alguna de les universitats de la Comunitat Valenciana durant el curs 2002-2003 sempre que acrediten la seua residència en qualsevol municipi de la Comunitat Valenciana, i no hagen obtingut este premi en anteriors convocatòries.
  
S'atorgaran dos premis per cada Universitat, fins als primers deu mil alumnes. En el cas que s'excedisca d'este número, es concedirà altre premi més per cada deu mil alumnes addicionals per Universitat.
  
2. Criteris de concessió
  
Per a la concessió del premi es valorarà la nota mitjana que conste en el certificat acadèmic personal expedit per la Universitat corresponent. La nota s'haurà de facilitar en barem d'1 a 4, d'acord amb els criteris establits en el Reial Decret 1.267/1994, de 10 de juny, que modifica el Reial Decret 1.497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial (BOE núm. 139, d'11.06.1994).
  
L'expedient acadèmic serà valorat per la mitjana de les notes mitjanes obtingudes en els diferents cursos de què conste la carrera. A estos efectes, la valoració de cada una de les distintes qualificacions serà la següent:
  
Matrícula d'honor: 4 punts.
  
Excel·lent: 3 punts.
  
Notable: 2 punts.
  
Aprovat: 1 punt.
  
Per a obtindre la dita nota mitjana es dividirà la suma de notes obtingudes en cada assignatura, segons el precedent barem, pel nombre d'assignatures cursades. A estos efectes, es computarà la nota definitiva més alta obtinguda en cada assignatura. No es valoraran en l'expedient acadèmic les qualificacions obtingudes en les assignatures complementàries, en els casos d'alumnes de Centres en els plans d'estudi dels quals encara figuren i aquelles que, segons els Plans d'Estudi, només puguen qualificar-se com a «apte».
  
En el cas d'estudis renovats la valoració de cada una de les assignatures, segons el barem anteriorment citat, es ponderarà en funció del nombre de crèdits que l'integren, d'acord amb la següent fórmula matemàtica:
  
V= P x Nca.
  
 NCt.
  
V ... Valor resultant de la ponderació de la nota obtinguda en cada assignatura.
  
P ... Puntuació de cada assignatura d'acord amb la taula d'equivalències.
  
NCa. ... Nombre de crèdits que integren l'assignatura.
  
NCt. ... Nombre de crèdits total cursat.
  
Els valors resultants de l'aplicació de la dita fórmula a cada assignatura se sumaran, sent el resultat la nota mitjana final.
  
El Jurat de Selecció tindrà en compte, en la valoració dels expedients acadèmics, el currículum dels sol·licitants i qualssevol altres mèrits acadèmics i científics que puguen ser considerats.
  
Les assignatures o crèdits convalidats, sense que s'especifique en la convalidació la qualificació obtinguda es valoraran com a aprovat (1 punt).
  
Seran premiats els alumnes que, dins del límit màxim per a cada Universitat establit en el paràgraf segon de la base primera, obtinguen la màxima diferència positiva entre la nota mitjana del seu expedient personal i la nota mitjana de tots els alumnes del mateix ensenyament que hagen finalitzat els seus estudis en el curs acadèmic 2002/2003.
  
En el cas d'igualtat, la Comissió d'Avaluació podrà tindre en consideració en la valoració dels expedients acadèmics, el currículum dels sol·licitants i altres mèrits addicionals que indiquen l'excel·lència acadèmica del sol·licitant.
  
Si de l'aplicació dels criteris de valoració anteriorment indicats, més d'un estudiant d'un mateix ensenyament i universitat reunix els requisits de concessió, únicament es podrà premiar el que haja obtingut la major puntuació, llevat que el nombre de candidats siga igual al nombre de premis que corresponga a la seua universitat, en este cas es concedirà a tots ells.
  
3. Presentació dels candidats
  
Els sol·licitants hauran de presentar la documentació següent:
  
a) Sol·licitud formulada segons el model oficial establit en l'annex II.
  
b) Certificació acadèmica personal, original o fotocòpia compulsada amb l'original, en què s'expresse la nota mitjana obtinguda, així mateix la denominació i nombre d'assignatures que integren el pla d'estudis, i s'especificarà si són quadrimestrals, la qualificació obtinguda i el nombre de crèdits que la integren, si és procedent.
  
c) Breu currículum amb indicació, si és procedent, dels premis i beques que li hagueren sigut concedits i mèrits que desitge al·legar, que s'acompanyarà amb la documentació justificativa corresponent.
  
d) Fotocòpia del DNI i certificat d'empadronament
  
e) Fotocòpia compulsada amb l'original del títol oficial o, si no, del document que acredite que han sigut satisfets els drets per a l'expedició del títol.
  
Les sol·licituds es presentaran en el Registre General de la Conselleria de Cultura, Educació i Esport, o per mitjà de qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
4. Termini de presentació
  
Les persones interessades podran presentar les sol·licituds en el termini d'un mes comptador des de l'endemà de la publicació de la present Orde en el Diari Oficial de la Generalitat Valenciana. Si l'esmentat termini finalitzara en dia inhàbil o en dissabte, s'entendrà prorrogat al primer dia hàbil següent.
  
5. Instrucció del procediment i proposta de resolució
  
L'òrgan competent per a la instrucció del procediment serà la Direcció General d'Universitats i Investigació, la qual realitzarà d'ofici quantes actuacions considere necessàries per a la determinació, coneixement i comprovació de les dades en virtut de les quals s'haja de dictar la resolució.
  
L'examen de les sol·licituds presentades i la consegüent proposta de concessió dels premis correspondrà a una Comissió d'Avaluació formada per:
  
President: el director general d'Universitats i Investigació.
  
Vocals: un vicerector per cada una de les Universitats de la Comunitat Valenciana.
  
Secretari: el cap del Servici de Gestió i Administració Universitària.
  
La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Resolució
  
El termini per a dictar la resolució serà de dos mesos comptadors des de l'endemà de la finalització del termini establit per a presentar sol·licituds. La resolució de la present convocatòria amb la relació dels premis atorgats, es farà pública en el Diari Oficial de la Generalitat Valenciana. En el cas de no resoldre's el procediment en el termini anteriorment establit, s'entendrà que les sol·licituds han sigut desestimades.
  
La documentació presentada pels sol·licitants es podrà retirar dins dels tres mesos següents a la publicació en el Diari Oficial de la Generalitat Valenciana de la resolució de la convocatòria.
  
7. Quantia i pagament
  
La quantitat de cada premi serà de 3.100 euros, que s'abonaran als premiats una vegada acrediten que estan al corrent de les seues obligacions tributàries i amb la Seguretat Social.
  
Els premis estaran subjectes a la retenció per l'Impost sobre la Renda de les Persones Físiques que legalment procedisca.
  
8. Publicitat
  
Les autoritats universitàries procuraran la màxima difusió i coneixement de la present convocatòria, per a la qual cosa ordenaran la seua inserció als taulers d'anuncis dels centres universitaris.
  
9. Certificat acreditatiu
  
Als alumnes premiats se'ls atorgarà un certificat acreditatiu de la concessió del premi.